[Video] Man vra jawoord op Mango-vlugDamion en Tamsyn. Foto: Facebook Damion van Alphen het sy vriendin die jawoord gevra op ’n Mango-vlug van Kaapstad na Lanseria, op dieselfde wyse as wat dit in die rolprent The Wedding Singer gedoen is. Volgens Mango het Van Alphen Donderdagaand op vlug JE 706 die groot vraag gevra. Van Alphen het in die gangetjie afgestap gekom terwyl ŉ liedjie uit die rolprent The Wedding Singer gespeel is. In die rolprent sing die held (akteur Adam Sandler) vir die heldin (aktrise Drew Barrymore) ŉ liedjie oor die vliegtuig se interkomstelsel voordat hy haar vra om te trou. “So geseënd met almal wat dit moontlik gemaak het. Dit het begin met ŉ idee om toestemming te kry om aan boord die groot vraag te vra terwyl ŉ liedjie oor die interkomstelsel speel. Mango het met alles gehelp, insluitend ŉ kameraspan en selfs ŉ fotograaf. My senuwees het dit gehou danksy al die wonderlike mense wat betrokke was. En die beste deel … sy het ja gesê … ek kan nie gelukkiger wees nie,” het Van Alphen op sy Facebookblad geskryf. Die video wys hoe Van Alphen na sy vriendin, Tamsyn Clark, se sitplek loop voordat hy op een knie afsak en haar die groot vraag vra. Clark sê ja waarna Mango-personeel vir die paartjie vonkelwyn skink.